Лекарствоöн могмöдöм кузя юалöмъяс видлалiсны регионлöн Экономическöй сöвет бердын йöзлысь дзоньвидзалун видзан да налы отсöг сетан ведомствокостса комиссиялöн заседаниеса участникъяс Коми Республикаса Юралысьöс вежысь Константин Ромадановлöн веськöдлöм улын.

Медшöр докладчиклöн – Коми Республикаса йöзлысь дзоньвидзалун видзан министрöс вежысь Ирина Коковкиналöн юöртöм серти, сы вылö видзöдтöг, мый олысьясöс лекарствоöн могмöдöм кузя уджтас вылö сьöмсö быд во содтöны, кокньöд босьтысьяслöн лыдыс век чинö. Тайö мытшöдсö решитöм могысь Коми Республикаса Юралысьöс вежысь тшöктiс видзöдлыны, торйöн нин, кыдзи лöсьöдöны лекарствояс вылö заявкаяс. «Тшöкыда граждана оз босьтны кокньöдсö сы вöсна, мый налы оз ас кадö сетны препаратъяссö. Колö уджавны тайö туйвизь серти, думайтны, кыдзи аддзыны позянлун лекарствояссö вайны сезон серти республикаса войвыв районъясö», - висьталiс Константин Ромаданов.

Кокньöд босьтысьясöс лекарствоöн могмöдöм кузя мытшöдъяссö решитны позьö, на пиысь öтинас вермас лоны сiйö, мый республикалы позяс участвуйтны РФ йöзлысь дзоньвидзалун видзан да социальнöя могмöдан министерстволöн экспериментальнöй проектын, кор рецепт серти лекарствояссö, кутшöмъяс пырöны олöмлы медколана да медтöдчана лыддьöгö, кутасны сетны Коми Республикаса став аптечнöй учреждениеын, кöть кутшöм налöн эмбур сикасыс, препаратсö збыль сетöм бöрын мынтысьöмöн.